REPUBLIKA SRBIJA

NARODNA SKUPŠTINA

Odbor za finansije, republički budžet

i kontrolu trošenja javnih sredstava

11 Broj: 06-2/202-21

24. maj 2021. godine

B e o g r a d

ZAPISNIK

30. SEDNICE ODBORA ZA FINANSIJE, REPUBLIČKI BUDžET I KONTROLU TROŠENjA JAVNIH SREDSTAVA, ODRŽANE 24. MAJA 2021. GODINE

Sednica je počela u 11,10 časova.

Sednici je predsedavala dr Aleksandra Tomić, predsednik Odbora.

Sednici su prisustvovali članovi Odbora: Veroljub Arsić, Zoran Bojanić, Nikola Jolović, Olivera Pešić, Sonja Vlahović, Goran Kovačević, Boban Birmančević, Bratimir Vasiljević, Ana Čarapić, Zoltan Pek, Vojislav Vujić i Milorad Mijatović.

Sednici su prisustvovali i: Adrijana Pupovac (zamenik člana Odbora Duška Tarbuka), Mihailo Jokić (zamenik člana Odbora Vladimira Marinkovića) i Uglješa Marković (zamenik člana Odbora Dušana Bajatovića).

Sednici nije prisustvovala Ljiljana Kuzmanović Vujaković, član Odbora, niti njena zamenica.

Sednici je prisustvovao i narodni poslanik Zoran Tomić.

Sednici su prisustvovali:

- Slavica Savičić, državna sekretarka u Ministarstvu finansija i Dragan Demirović, pomoćnik ministra finansija;

- predstavnici Komisije za kontrolu državne pomoći Vladimir Antonijević, predsednik i Ljiljana Blagojević, zamenik predsednika;

-predstavnici Republičke komisije za zaštitu prava u postupcima javnih nabavki Hana Hukić, predsednik i Vesna Gojković Milin, zamenik predsednika;

- predstavnici Kancelarije za javne nabavke Sandra Damčević, direktor, i Ivana Đenić, zamenik direktora;

 -predstavnici Komisije za hartije od vrednosti Marko Janković, predsednik i Biljana Agovska, rukovodilac Službe za finansijsko poslovanje.

S obzirom na to da je nakon objavljivanja saziva za ovu sednicu u skupštinsku proceduru došao predlog Vlade da se Predlog zakona o izmeni Zakona o akcizama razmatra po hitnom postupku, Aleksandra Tomić, predsednik Odbora je predložila, a odbor jednoglasno (16 glasova „za“) usvojio da se u dnevni red kao prva tačka, uvrsti: Razmatranje Predloga zakona o izmeni Zakona o akcizama, u načelu, kao i da se u dnevni red današnje sednice, kao treća tačka, uvrsti: Davanje saglasnosti na prvu izmenu Finansijskog plana Komisije za kontrolu državne pomoći za 2021.godinu, koju je Komisija za kontrolu državne pomoći dostavila nakon objavljivanja saziva za ovu sednicu.

Na predlog predsednika, Odbor je jednoglasno (16 glasova „za“) utvrdio sledeći

D n e v n i r e d:

1. Razmatranje Predloga zakona o izmeni Zakona o akcizama, koji je podnela Vlada, u načelu.
2. Razmatranje Izveštaja o radu Komisije za kontrolu državne pomoći za 2020. godinu (broj 02-393/21 od 9. marta 2021. godine);
3. Davanje saglasnosti na prvu izmenu Finansijskog plana Komisije za kontrolu državne pomoći za 2021.godinu, koju je dostavila Komisija za kontrolu državne pomoći;
4. Razmatranje Izveštaja o radu Republičke komisije za zaštitu prava u postupcima javnih nabavki u periodu od 01.01.2020. do 31.12.2020. godine (broj 02-528/21 od 30. marta 2021. godine);
5. Razmatranje Izveštaja o sprovedenom monitoringu za 2020. godinu Kancelarije za javne nabavke (broj 02-564/21 od 31. marta 2021. godine);
6. Razmatranje Godišnjeg izveštaja Komisije za hartije od vrednosti za 2020. godinu (broj 02/769/21 od 29. aprila 2021. godine).

Na predlog predsednika, Odbor je jednoglasno (16 glasova „za“) usvojio predlog da se objedini rasprava o tačkama 2. i 3, s tim da se o svakoj tački odbor izjašnjava pojedinačno, u sistemu e-parlamenta.

Odbor je jednoglasno (16 glasova „za“) usvojio zapisnike sa 28. i 29. sednice Odbora.

**PRVA TAČKA DNEVNOG REDA: Razmatranje Predloga zakona o izmeni Zakona o akcizama, koji je podnela Vlada, u načelu**

Slavica Savičić je istakla da su razlozi za donošenje ovog zakona, dalje postepeno usaglašavanje akcize na jaka alkoholna pića sa standardima Evropske unije, što dovodi do stvaranja uslova za otvaranje Poglavlja 16 u pregovorima za pristupanje EU. Uvodi se jedinstvena akciza na jaka alkoholna pića, umesto dosadašnje tri akcizne kategorije, u zavisnosti od vrste pića. Ovim predlogom uvodi se jedinstvena akciza od 46250 RSD, na osnovicu od jedan hektolitar čistog alkohola. Ovim rešenjem se gubi razlika u akcizama u odnosu na različita pića, jer se akciza plaća u odnosu na količinu alkohola.

 U diskusiji su učestvovali i: Aleksandra Tomić, Mihailo Jokić i Goran Kovačević.

Na osnovu člana 156. stav 3. Poslovnika Narodne Skupštine, Odbor za finansije, republički budžet i kontrolu trošenja javnih sredstava sredstava je jednoglasno (16 glasova „za“), odlučio da podnese

I Z V E Š T A J

Odbor je, u skladu sa članom 155. stav 2. Poslovnika Narodne skupštine, odlučio da predloži Narodnoj skupštini da prihvati Predlog zakona o izmeni Zakona o akcizama, u načelu.

Za izvestioca Odbora na sednici Narodne skupštine određena je dr Aleksandra Tomić, predsednik Odbora.

**DRUGA I TREĆA TAČKA DNEVNOG REDA: Razmatranje Izveštaja o radu Komisije za kontrolu državne pomoći za 2020. godinu; Davanje saglasnosti na prvu izmenu Finansijskog plana Komisije za kontrolu državne pomoći za 2021. godinu, koju je dostavila Komisija za kontrolu državne pomoći**

Aleksandra Tomić je podsetila da je članom 9. stav 3. Zakona o kontroli državne pomoći utvrđeno da Komisija za kontrolu državne pomoći podnosi izveštaj o radu Narodnoj skupštini Republike Srbije do marta tekuće godine za prethodnu godinu.

Saglasno navedenim odredbama zakona, Komisija za kontrolu državne pomoći je 9. marta 2021. godine podnela Narodnoj skupštini Izveštaj o radu Komisije za kontrolu državne pomoći za 2020. godinu.

Članom 19. st. 1. i 2. Zakona o kontroli državne pomoći propisano je da se sredstva za rad Komisije za kontrolu državne pomoći obezbeđuju u budžetu Republike Srbije u okviru posebnog budžetskog razdela i iz drugih izvora, kao i da Savet Komisije utvrđuje predlog finansijskog plana Komisije i dostavlja ga odboru Narodne skupštine nadležnom za poslove finansija na saglasnost.

U skladu sa zakonom, predsednik Komisije obavestio je Odbor da je Savet Komisije za kontrolu državne pomoći doneo Odluku o prvoj izmeni Finansijskog plana za 2021. godinu, dana 14. maja 2021. godine i istu dostavio Narodnoj skupštini 18.maja 2021. godine.

Vladimir Antonijević je podsetio da Komisija za kontrolu državne pomoći postoji još od 2006. godine, prvo kao radno telo Vlade, ali da je tek 2019. godine Zakonom o kontroli državne pomoći dobila privredni subjektivitet. U prethodnoj 2020-toj godini, finansijskim planom Komisije predviđeno je nešto manje od 97 miliona dinara, što je kasnijim rebalansom Budžeta smanjeno. Na 43 sednice Komisije doneta su 53 akta. U Godišnjem izveštaj Evropske komisije o napretku je pozitivno ocenjena oblast kontrole državne pomoći i to se odnosi na Poglavlje 8. Dobijene su i preporuke za rad na podzakonskim aktima.

 U diskusiji su učestvovali i: Goran Kovačević, Mihailo Jokić i Veroljub Arsić.

**GLASANjE**

**Druga tačka:**

Na osnovu člana 237. stav 4. Poslovnika Narodne skupštine, Odbor za finansije, republički budžet i kontrolu trošenja javnih sredstava je jednoglasno (15 glasova „za“), odlučio da podnese

I Z V E Š T A J

Odbor za finansije, republički budžet i kontrolu trošenja javnih sredstava razmotrio je Izveštaj o radu Komisije za kontrolu državne pomoći za 2020. godinu, koji je podnet Narodnoj skupštini na osnovu člana 9. stav 3. Zakona o kontroli državne pomoći.

Odbor je, povodom razmatranja ovog izveštaja, utvrdio Predlog zaključka koji podnosi Narodnoj skupštini na razmatranje i usvajanje.

Za predstavnika Odbora na sednici Narodne skupštine određena je dr Aleksandra Tomić, predsednik Odbora.

Kao i:

 PREDLOG

ZAKLjUČAK

POVODOM RAZMATRANjA IZVEŠTAJA O RADU KOMISIJE ZA KONTROLU DRŽAVNE POMOĆI ZA 2020. GODINU

1. Prihvata se Izveštaj o radu Komisije za kontrolu državne pomoći za 2020. godinu.

2. Ovaj zaključak objaviti u „Službenom glasniku Republike Srbije“.

**Treća tačka:**

Na osnovu člana 19. stav 2. Zakona o kontroli državne pomoći („Službeni glasnik RS“, br.73/19) i člana 55. Poslovnika Narodne skupštine („Službeni glasnik RS“, broj 20/12 – Prečišćen tekst), Odbor za finansije, republički budžet i kontrolu trošenja javnih sredstava, na 30. sednici održanoj 24. maja 2021. godine, je jednoglasno (15 glasova „za“) doneo

 **O D L U K U**

**o davanju saglasnosti na prvu izmenu Finansijskog plana Komisije za kontrolu državne pomoći za 2021. godinu**

 DAJE SE SAGLASNOST na prvu izmenu Finansijskog plana Komisije za kontrolu državne pomoći za 2021. godinu.

**ČETVRTA TAČKA DNEVNOG REDA: Razmatranje Izveštaja o radu Republičke komisije za zaštitu prava u postupcima javnih nabavki u periodu od 01.01.2020. do 31.12.2020. godine**

 Aleksandra Tomić je podsetila da je članom 203. st. 1. i 2. Zakona o javnim nabavkama utvrđeno da Republička komisija za zaštitu prava u postupcima javnih nabavki za svoj rad odgovara Narodnoj skupštini kojoj dostavlja godišnji izveštaj o svom radu, sa svim propisanim delovima koje ovaj izveštaj obavezno mora da sadrži.

Saglasno navedenim odredbama Zakona o javnim nabavkama, Republička komisija za zaštitu prava u postupcima javnih nabavki 30. marta 2021. godine, podnela je Narodnoj skupštini Izveštaj o radu Republičke komisije za zaštitu prava u postupcima javnih nabavki u periodu od 1. januara 2020. do 31. decembra 2020. godine.

Hana Hukić je detaljno predstavila izveštaj o radu Republičke komisije za zaštitu prava u postupcima javnih nabavki u periodu od 01.01.2020. do 31.12.2020. godine i istakla da je ovo prvi put da Komisija podnosi izveštaj u skladu sa novim zakonom o javnim nabavkama, koji je stupio na snagu 1. jula prošle godine.

 U diskusiji su učestvovali i: Aleksandra Tomić, Goran Kovačević i Vojislav Vujić.

Na osnovu člana 237. stav 4. Poslovnika Narodne skupštine, Odbor za finansije, republički budžet i kontrolu trošenja javnih sredstava je jednoglasno (15 glasova „za“) odlučio da podnese

I Z V E Š T A J

Odbor za finansije, republički budžet i kontrolu trošenja javnih sredstava, shodno članu 203. stav 2. Zakona o javnim nabavkama, razmotrio je Izveštaj o radu Republičke komisije za zaštitu prava u postupcima javnih nabavki u periodu od 1. januara 2020. do 31. decembra 2020. godine.

Odbor je, povodom razmatranja ovog izveštaja, utvrdio Predlog zaključka koji podnosi Narodnoj skupštini na razmatranje i usvajanje.

Za predstavnika Odbora na sednici Narodne skupštine određena je dr Aleksandra Tomić, predsednik Odbora.

Kao i:

 P R E D L O G

ZAKLjUČAK

POVODOM RAZMATRANjA IZVEŠTAJA O RADU REPUBLIČKE KOMISIJE ZA ZAŠTITU PRAVA U POSTUPCIMA JAVNIH NABAVKI U PERIODU OD 1. JANUARA 2020. DO 31. DECEMBRA 2020. GODINE

1. Prihvata se Izveštaj o radu Republičke komisije za zaštitu prava u postupcima javnih nabavki u periodu od 1. januara 2020. do 31. decembra 2020. godine.

 2. Ovaj zaključak objaviti u „Službenom glasniku Republike Srbije“.

**PETA TAČKA DNEVNOG REDA: Razmatranje Izveštaja o sprovedenom monitoringu za 2020. godinu Kancelarije za javne nabavke**

Aleksandra Tomić je podsetila da je članom 180. stav 1. Zakona o javnim nabavkama  propisano da Kancelarija za javne nabavke sprovodi monitoring nad primenom propisa o javnim nabavkama, u cilju sprečavanja, otkrivanja i otklanjanja nepravilnosti koje mogu da nastanu ili su nastale u primeni ovog zakona.

Stavom 6. navedenog člana propisano je da Kancelarija za javne nabavke priprema godišnji izveštaj o sprovedenom monitoringu, koji dostavlja Vladi i Narodnoj skupštini najkasnije do 31. marta tekuće godine za prethodnu godinu.

Saglasno navedenim odredbama zakona, Kancelarija za javne nabavke je 31. marta 2021. godine podnela  Narodnoj skupštini Izveštaj o sprovedenom monitoringu Kancelarije za javne nabavke za 2020. godinu.

Sandra Damčević je predstavila Izveštaj o sprovedenom monitoringu za 2020. godinu Kancelarije za javne nabavke.

 U diskusiji su učestvovali i: Aleksandra Tomić, Mihailo Jokić i Goran Kovačević.

Na osnovu člana 237. stav 4. Poslovnika Narodne skupštine, Odbor za finansije, republički budžet i kontrolu trošenja javnih sredstava  je jednoglasno (14 glasova „za“) odlučio da podnese

I Z V E Š T A J

Odbor za finansije, republički budžet i kontrolu trošenja javnih sredstava razmotrio je Izveštaj o sprovedenom monitoringu Kancelarije za javne nabavke za 2020. godinu, koji je podnet Narodnoj skupštini na osnovu člana 180. stav 6. Zakona o javnim nabavkama.

Odbor je, povodom razmatranja ovog izveštaja, utvrdio Predlog zaključka koji podnosi Narodnoj skupštini na razmatranje i usvajanje.

Za predstavnika Odbora  na sednici Narodne skupštine određena je dr Aleksandra Tomić, predsednik Odbora.

Kao i:

      P R E D L O G

ZAKLjUČAK

POVODOM RAZMATRANjA IZVEŠTAJA O SPROVEDENOM MONITORINGU KANCELARIJE ZA JAVNE NABAVKE ZA 2020. GODINU

1. Prihvata se Izveštaj o sprovedenom monitoringu Kancelarije za javne nabavke za 2020. godinu.

2.  Ovaj zaključak objaviti u „Službenom glasniku Republike Srbije“.

**ŠESTA TAČKA DNEVNOG REDA:** Razmatranje Godišnjeg izveštaja Komisije za hartije od vrednosti za 2020. godinu

Aleksandra Tomić je podsetila da je članom 260. stav 1. Zakona o tržištu kapitala utvrđeno da Komisija za hartije od vrednosti podnosi godišnji izveštaj Narodnoj skupštini Republike Srbije u roku od četiri meseca od završetka poslovne godine. Ovim članom propisani su i obavezni, sastavni dokumenti godišnjeg izveštaja.

Saglasno navedenim odredbama zakona, Komisija za hartije od vrednosti je 29. aprila 2021. godine podnela Narodnoj skupštini Godišnji izveštaj Komisije za hartije od vrednosti za 2020. godinu.

 Marko Janković je istakao da je veliki izazov bio održati stabilnost tržišta kapitala u prethodnoj godini, zbog pandemije. To je postignuto, najviše u saradnji sa Narodnom bankom Srbije. Pandemija je omela neke razvojne aktivnosti i neke nove instrumente na tržištu, koji su trebali da budu primenjeni. Ukupan prihod Komisije je iznosio 82,7 miliona dinara, što je rast od 10,8% u odnosu na 2019. godinu, ali i 30% manje od očekivanog. Rashodi su 23% veći u odnosu na 2019. godinu. Sektor za hartije od vrednosti dominira u ukupnim prihodima. Komisija, zajedno sa Narodnom bankom Srbije, trenutno radi na izradi podzakonskih akata vezanih za Zakon o digitalnoj imovini.

 U diskusiji su učestvovali i: Aleksandra Tomić, Vojislav Vujić i Veroljub Arsić.

Na osnovu člana 237. stav 4. Poslovnika Narodne skupštine, Odbor za finansije, republički budžet i kontrolu trošenja javnih sredstava je jednoglasno (13 glasova „za“) odlučio da podnese

I Z V E Š T A J

Odbor za finansije, republički budžet i kontrolu trošenja javnih sredstava razmotrio je Godišnji izveštaj Komisije za hartije od vrednosti za 2020. godinu, koji je podnet Narodnoj skupštini na osnovu člana 260. stav 1. Zakona o tržištu kapitala.

Odbor je, povodom razmatranja ovog izveštaja, utvrdio Predlog zaključka koji podnosi Narodnoj skupštini na razmatranje i usvajanje.

Za predstavnika Odbora na sednici Narodne skupštine određena je dr Aleksandra Tomić, predsednik Odbora.

Kao i:

 P R E D L O G

ZAKLjUČAK

POVODOM RAZMATRANjA GODIŠNjEG IZVEŠTAJA KOMISIJE ZA HARTIJE OD VREDNOSTI ZA 2020. GODINU

1. Prihvata se Godišnji izveštaj Komisije za hartije od vrednosti za 2020. godinu.
2. Ovaj zaključak objaviti u „Službenom glasniku Republike Srbije“.

 Sednica je završena u 13,10 časova.

Sednica je tonski snimana.

 SEKRETAR PREDSEDNIK

 Tijana Ignjatović dr Aleksandra Tomić